Μαρία Δαμανάκη

Η Μαρία Δαμανάκη (Άγιος Νικόλαος Λασιθίου, 31 Μαΐου 1952) είναι Ελληνίδα πολιτικός και στέλεχος πολυεθνικής εταιρίας.

Υπήρξε πρόεδρος του Συνασπισμού της Αριστεράς και της Προόδου από το 1991 έως το 1993. Από το 1977 έως το 1989 ήταν βουλευτής του Κ.Κ.Ε., αργότερα εξελέγη βουλευτής με τον ΣΥΝ και τελευταία με το ΠΑ.ΣΟ.Κ.. Το 2009 διορίστηκε Επίτροπος Θαλάσσιας Πολιτικής και Αλιείας της Ευρωπαϊκής Ένωσης. Στη συνέχεια εργάστηκε ως παγκόσμια διευθύνουσα σύμβουλος για τους Ωκεανούς στο "The Nature Conservancy".

 Προσωπική ζωή 
μικρογραφία|αριστερά
Γεννήθηκε στον Άγιο Νικόλαο, στις 31 Μαΐου 1952. Σπούδασε χημικός μηχανικός στο Εθνικό Μετσόβιο Πολυτεχνείο, από όπου αποφοίτησε το 1975. Είναι διαζευγμένη τρεις φορές και έχει τρία παιδιά. Πρώτος της σύζυγος υπήρξε ο πρώην πολιτικός Δημήτρης Καραγκουλές. Από το γάμο της με τον αρθρογράφο και κριτικό κινηματογράφου Δημήτρη Δανίκα απέκτησε δύο δίδυμα, τον Θοδωρή και την Ελένη, και από τον γάμο με τον ηθοποιό Γιώργο Κιμούλη μία κόρη, την Μαριάννα.

 Πολιτική δράση 
Ανέπτυξε δραστηριότητα εντός της Αριστεράς, στις αρχές της δεκαετίας του 1970. Μέλος της Κ.Ν.Ε., έλαβε μέρος στον αντιδικτατορικό αγώνα και ήταν η φωνή πίσω από το ραδιοφωνικό σταθμό του Πολυτεχνείου που επαναλάμβανε το "Εδώ Πολυτεχνείο". Συνελήφθη και υποβλήθηκε σε βασανιστήρια από τη χούντα.

Μετά την πτώση της χούντας εξελέγη βουλευτής, αρχικά του Κ.Κ.Ε. (1977, 1981, 1985) και εν συνεχεία με τον Συνασπισμό της Αριστεράς και της Προόδου (Ιούνιος και Νοέμβριος 1989, 1990, 1993, 1996 και 2000). Στις 18 Μαρτίου 1991 εκλέχτηκε πρόεδρος του ΣΥΝ.

Στις βουλευτικές εκλογές που διεξήχθησαν στις 10 Οκτωβρίου 1993, ο ΣΥΝ απέτυχε να περάσει το όριο του 3% και δεν κατάφερε να μπει στη Βουλή, με αποτέλεσμα την παραίτηση της Δαμανάκη από την ηγεσία. Νέος πρόεδρος εξελέγη ο Νίκος Κωνσταντόπουλος.
αριστερά|μικρογραφία|Η Δαμανάκη με τον Γιώργο Παπανδρέου το 2010
Το 1994, η Μαρία Δαμανάκη ήταν υποψήφια δήμαρχος Αθηναίων με τον Συνασπισμό και το 1998 με το ΠΑ.ΣΟ.Κ. και τον ΣΥΝ. Ηττήθηκε από τον Δημήτρη Αβραμόπουλο, ο οποίος είχε υποστηριχθεί από τη Νέα Δημοκρατία. Η ίδια διαφωνούσε με τις θέσεις του κόμματός της, ειδικά στο θέμα της συνεργασίας με το ΠΑ.ΣΟ.Κ.. Στις 10 Οκτωβρίου 2003, παραιτήθηκε από τον ΣΥΝ και από την βουλευτική της έδρα. Μετά την εκλογή του Γιώργου Παπανδρέου στην ηγεσία του ΠΑ.ΣΟ.Κ., η Μαρία Δαμανάκη αποφάσισε να ενταχθεί στο κόμμα αυτό και εξελέγη βουλευτής το 2004, το 2007 και το 2009.Κοινοβουλευτική θητεία, Βουλή των Ελλήνων.

Στις 27 Νοεμβρίου 2009 διορίστηκε εκπρόσωπος της Ελλάδας στην Ευρωπαϊκή Επιτροπή και της ανατέθηκε ο τομέας των Ναυτιλιακών Υποθέσεων και της Αλιείας. Παραιτήθηκε από βουλευτής της Βουλής των Ελλήνων στις 9 Φεβρουαρίου 2010, για να αναλάβει θέση, στην οποία παρέμεινε μέχρι την λήξη της θητείας της τον Οκτώβριο του 2014.Τα Νέα , Επίτροπος Ναυτιλιακών Υποθέσεων και Αλιείας η Μαρία Δαμανάκη, 27 Νοεμβρίου 2009.

Το 2014 ανέλαβε ηγετικό ρόλο στους Ωκεανούς στον διεθνή οργανισμό The Nature Conservancy, μετά τη θητεία της ως Ευρωπαία Επίτροπος για τη Θαλάσσια Πολιτική και την Αλιεία.

 Βιβλία 
 Το θηλυκό πρόσωπο της εξουσίας (1995)
 Η επιστροφή της Πολιτικής (2001)
 Συμμετοχική δημοκρατία (2004)

 Παραπομπές 

 Εξωτερικοί σύνδεσμοι 
 Επίσημος ιστότοπος
 Βιογραφικό σημείωμα στην ιστοσελίδα της Βουλής των Ελλήνων.

Κατηγορία:Αντιδικτατορικός αγώνας
Κατηγορία:Έλληνες επίτροποι της ΕΕ
Κατηγορία:Έλληνες κομμουνιστές
Κατηγορία:Βουλευτές εκλεγμένοι με το ΚΚΕ
Κατηγορία:Βουλευτές εκλεγμένοι με τον Συνασπισμό
Κατηγορία:Βουλευτές εκλεγμένοι με το ΠΑΣΟΚ
Κατηγορία:Απόφοιτοι του Εθνικού Μετσόβιου Πολυτεχνείου
Κατηγορία:Έλληνες χημικοί μηχανικοί
Κατηγορία:Αρχηγοί του Συνασπισμού
Κατηγορία:Ευρωπαίοι επίτροποι
Κατηγορία:Έλληνες πολιτικοί του 21ου αιώνα
Κατηγορία:Έλληνες πολιτικοί του 20ού αιώνα